Правительствэм хэтхэмрэ муниципальнэ зэгухьэныгъэхэм я унафэщIхэмрэ КIуэкIуэ К. В. ядригъэкIуэкIащ къэрал социальнэ политикэр пхыгъэкIыным теухуа Iуэхухэм щытепсэлъыхьа зэIущIэ зыубгъуа
КIуэкIуэ К. В. республикэм и Правительствэм, муниципальнэ щIыналъэхэмрэ къалэ округхэмрэ я унафэщIхэм зэIущIэ зыубгъуа ядригъэкIуэкIащ Урысей Федерацэм и Президент Путин В. В. «Къэрал социальнэ политикэр гъэзэщIэным теухуауэ зэфIэгъэкIыпхъэхэм я IуэхукIэ» 2012 гъэм накъыгъэм и 7-м къыдигъэкIа Указым щыубзыхуахэр зэрагъэзащIэм теухуауэ.
Зытепсэлъыхь Iуэхум теухуауэ докладхэр ящIащ КъБР-м лэжьыгъэмрэ цIыхухэр социальнэ и лъэныкъуэкIэ хъумэнымкIэ и министр Асанов А. У., цIыху- хэр егъэджэнымкIэ, щIэныгъэмрэ щIалэгъуалэм я IуэхухэмкIэ министрым и къалэнхэр зыгъэзащIэ Къумыкъу I. М., КъБР-м узыншагъэр хъумэнымкIэ и министр Хъубий М. Б., КъБР-м щэнхабзэмкIэ и министр Къумахуэ М. Л., КъБР-м экономикэ зыужьыныгъэмкIэ и министр Рахаев Б. М., КъБР-м финансхэмкIэ и министрым и къалэнхэр зыгъэзащIэ Лисун Е. А. сымэ.
Къэрал социальнэ политикэм и IэнатIэм и къалэн нэхъыщхьэу щIыналъэм и унафэщIым къыхигъэщащ Урысейм и Президентым и Указым щыубзыхуахэр текI ямыIэу гъэзэщIэныр, бюджетым къыхэ-кIыу улахуэ зратхэм, псом япэрауэ, егъэджэныгъэ, узыншагъэр хъумэн, щэнхабзэ IэнатIэхэм хиубыдэхэм, я лэжьапщIэхэм хэгъэхъуэныр, къащта унафэхэр щIыпIэхэм зэрыщыпхагъэкIым набдзэгубдзаплъэу кIэлъыплъыныр. «Iуэхум убгъурыту уекIуэкIын хуейуэ аракъым, атIэ а Iуэхухэр зегъэкIуэн икIи абыхэм унафэ ятещIыхьын хуейуэ аращ», — жиIащ КъБР-м и Iэтащхьэм и къалэнхэр пIалъэкIэ зыгъэзащIэм.
Лъэпкъ программэхэр, экономикэмрэ социальнэ IэнатIэмрэ я проект хэхахэр гъэзэщIэным хуэунэтIауэ республикэм и къэрал властым и органхэм я лэжьыгъэр тэмэму зэкIэлъыгъэкIуа хъун папщIэ, къыхигъэщащ КIуэкIуэм, зыхуэфащэ министерствэхэмрэ IуэхущIапIэхэмрэ я унафэщIхэм отчётхэр щащI мыпхуэдэ зэIущIэхэр тхьэмахуэм зэ едгъэкIуэкIынущ.
КъБР-м и Iэтащхьэмрэ Правительствэмрэ я пресс-IуэхущIапIэ.
